钦定古今图书集成/明伦汇编/官常典/第248卷 > 成基命
## 钦定古今图书集成/明伦汇编/官常典/第248卷 > 成基命

按《明外史》本传：“基命，字靖之，大名人，后避宣宗讳，以
字行。万历三十五年进土，改庶吉士，历司经局洗马，
署国子监司业事。天启元年，疏请幸学，不先白政府。
执政者不悦，令以原官还局，遂请告归。寻起少詹事，
累官礼部右侍郎，兼太子宾客，改掌南京翰林院事。
六年，魏忠贤以基命为杨涟同门生，落职闲住。崇祯”
元年起吏部左侍郎。明年十月，京师戒严，基命请召
还旧辅孙承宗，省一切浮议，仿嘉靖朝故事，增设枢
臣。帝并可之。逾月，拜礼部尚书兼东阁大学士，入阁
辅政。庶吉士金声荐僧申甫为将。帝令基命阅其所
部兵，极言不可用，果一战而覆。袁崇焕、祖大寿入卫，
帝召见平台，执崇焕属吏。大寿在旁股栗，基命独叩
头请慎重者再。帝曰：“慎重即因循何益？”基命复叩头
曰：“敌在城下，非他时比。”帝终不省。大寿至军，即拥众
东溃。时兵事方棘，基命数建白，皆允行。及解严，召对
文华殿。帝言法纪废弛，宜力振刷。基命曰：“治道去太
甚，譬理乱丝，当觅其绪。骤纷更，益扰乱。”帝曰：“慢则纠
之以猛，何谓纷更？”其后，温体仁益导帝操切，天下遂
大乱。三年二月，工部主事李逢申劾基命谋脱崇焕罪，故乞慎重。基命求罢。帝为贬逢申一秩。李标去位，
基命遂为首辅，与周延儒、何如宠、钱象坤共事。至六
月，温体仁、吴宗达入。体仁、延儒最为帝所眷比，而倾
基命，基命遂不安其位矣。七月，以恢复永平功，与延
儒等六人并加太子太保兼文渊阁大学士。崇焕之
议罪也。基命病不入直。锦衣张道濬以委卸劾之，工
部主事陆澄源疏继上。基命《奏辨》曰：“澄源谓臣尝两
首廷推，皆韩爌等，欲藉以救崇焕。当廷推时，崇焕方
倚任，安知后日之败，乃预谋救之。其说祖逢、申道濬
不逐臣不止，乞放归。”帝慰留之，卒三疏自引去。基命
性宽厚，每事持大体。兵部尚书梁廷栋将更总理马
世龙以撼枢辅承宗，基命力调剂，世龙卒收遵、永功。
尚书张凤翔、乔允升、韩继思相继下吏，并为申理。副
都御史易应昌下诏狱，以基命言，改下法司。御史李
长春、给事中杜齐芳坐事，将置重典。基命力救，不听，
长跪会极门，言“祖宗法，真死罪犹三覆奏，岂有诏狱
一讯遽置极刑？自辰至酉未起。”帝意解，得遣戍。逢申
初劾基命，后以炮炸下狱拟戍。帝犹以为轻，亦以基
命言获，如拟为首辅。仅半岁，帝欲委政延儒，遂为其
党所逐。八年卒。赠少保，谥文穆。